九懷 蒼梧帝
作者：高似孫
朝代：宋

paragraphs: 攬九州兮余憂，民將魚兮誰瘳。
水受令兮安流，菱芃芃兮方秋。
老帝力兮茫茫，射神魚兮飛舟。
朝帝君兮不下，莽故疆兮生埃。
踏蒼龍兮倏東，棲靈游兮故宮。
擢桂棟兮蘭房，蕙幬兮荃床。
翳殘書兮罅𦉟，杳空山兮神揚。
神揚兮何極，有人來兮爲之太息。
濕刓石兮酒寒，隠懷君兮傷惻。
蓀橈兮桂檝，海若兮獻月。
采水碧兮紫淵，弄蠙珠兮冰穴。
無一芳兮可酬，心難吐兮猶咽。
砥柱兮湯湯，龍門兮阻長。
事難古兮悲傷，迹蒼奔兮蹇余以何往。
朝欲逝兮河津，夕濯衣兮西漵。
花漲兮波惡，魚鬭兮雲舞。
沐余冠兮嵯嵯，濯予璫兮楚楚。
靈心懌兮來下，乃遺余兮芳杜。
玩芳杜兮三嗅，時不來兮孰與。